MOSHI บวกต่อ 5% โบรกชี้กำไรปีนี้โต 55% รับดีมานด์ฟื้น-ขยายสาขาเพิ่ม
MOSHI วิ่งต่อ 5% โบรกคาดกำไรปีนี้โต 55% จากการฟื้นตัวของการบริโภค จำนวนนักท่องเที่ยวเพิ่มขึ้น เปิดสาขาใหม่หนุน จับตาปี 68 มี 165 สาขา
MOSHI วิ่งต่อ 5% โบรกคาดกำไรปีนี้โต 55% จากการฟื้นตัวของการบริโภค จำนวนนักท่องเที่ยวเพิ่มขึ้น เปิดสาขาใหม่หนุน จับตาปี 68 มี 165 สาขา
23 ธ.ค. 2565

ผู้สื่อข่าวรายงานว่า วันนี้ (23 ธ.ค.65) ราคาหุ้น บริษัท โมชิ โมชิ รีเทล คอร์ปอเรชั่น จำกัด (มหาชน) หรือ MOSHI ณ เวลา 10:05 น. อยู่ที่ระดับ 33.50 บาท บวก 1.50 บาท หรือ 4.69% สูงสุดที่ระดับ 33.50 บาท ต่ำสุดที่ระดับ 32 บาท ด้วยมูลค่าการซื้อขาย 69.13 ล้านบาท

นายสง่า บุญสงเคราะห์ ประธานเจ้าหน้าที่บริหาร MOSHI เปิดเผยว่า บริษัทฯ จะนำเงินที่ได้จากการระดมทุนใช้สำหรับการขยายสาขาและการลงทุนโครงการในอนาคต รวมถึงการพัฒนาสาขาเดิม และการพัฒนาปรับปรุงประสิทธิภาพในการดำเนินงานของบริษัทฯ เช่น การพัฒนาระบบ Supply Chain และระบบการขายสินค้าหน้าร้าน (Point of Sale System) นอกจากนี้ อยู่ระหว่างการศึกษาการขยายสาขาในรูปแบบนอกห้างสรรพสินค้า (Stand Alone) ในพื้นที่ใกล้กลุ่มลูกค้าเป้าหมาย เช่น บริเวณแหล่งชุมชนและโรงเรียน รวมถึงมีแผนในการเปิดสาขารูปแบบแฟรนไชส์ (Franchise) เป็นต้น
โดยตั้งเป้าหมายการขยายร้านสาขาของบริษัทฯ เพิ่มเป็น 165 สาขา ภายในปี 2568 จากปัจจุบันมีสาขาร้าน Moshi Moshi และร้าน GIANT ที่เปิดดำเนินการแล้วทั้งหมด 101 สาขา (ณ วันที่ 30 กันยายน 2565) โดยสาขาส่วนใหญ่ตั้งอยู่บริเวณห้างสรรพสินค้าชั้นนำ ไฮเปอร์มาร์เก็ต และห้างสรรพสินค้าท้องถิ่น ครอบคลุมทุกภูมิภาคของประเทศไทย เพื่อรักษาการเป็นผู้นำในธุรกิจร้านค้าปลีกสินค้าไลฟ์สไตล์รายใหญ่ของประเทศไทย
ขณะเดียวกันบริษัทหลักทรัพย์ เมย์แบงก์ (ประเทศไทย) จำกัด (มหาชน) ประเมินคาดการณ์ยอดขายเพิ่มขึ้น 42% ในปี 65 และ 29% ในปี 66 เนื่องจากการฟื้นตัวของการบริโภค จำนวนนักท่องเที่ยวเพิ่มขึ้น และการเปิดสาขาใหม่ซึ่งบริษัทตั้งเป้าเปิดสาขาจาก 100 สาขาในปัจจุบันเป็นมากกว่า 165 สาขาในปี 68 ทั้งนี้คาดว่ากำไรปี 65 และปี 66 เพิ่มขึ้น 55% และ 53% คิดเป็นอัตรากำไรสุทธิ 11.4% และ 13.5% ตามลำดับ
ส่วนบริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) ระบุในบทวิเคราะห์ว่า MOSHI เป็นผู้นำตลาดสินค้าไลฟ์สไตล์ภายใต้ส่วนแบ่งตลาดกว่า 37.6% และสาขามากถึง 100 แห่ง โดยมีจุดเด่นจากแบรนด์ที่แข็งแกร่ง และอัตราการทากำไรที่สูงกว่าคู่แข่งอย่างมีนัยฯ ซึ่งหนุนความสามารถในการแข่งขัน โดยการเข้าระดมทุน IPO จะช่วยเสริมความสามารถในการเติบโตให้สูงขึ้น คาดกำไรปี 65-67 จะเติบโตเฉลี่ยสะสมต่อปี หรือ CAGR ที่ 29.8% ต่อปี